Euroopan parlamentin päätöslauselma Kongon demokraattisen tasavallan tilanteesta



Virallinen lehti nro 226 E , 15/09/2005 s. 0359 - 0361



P6_TA(2004)0113 Kongon demokraattisen tasavallan tilanne Euroopan parlamentin päätöslauselma Kongon demokraattisen tasavallan tilanteesta Euroopan parlamentti, joka - ottaa huomioon työjärjestyksen 115 artiklan 5 kohdan, A. ottaa huomioon Dar es Salaamissa pidetyssä Yhdistyneiden Kansakuntien Afrikan Suurten järvien aluetta käsitelleessä konferenssissa kuudentoista Afrikan valtion päämiehen läsnä ollessa annetut juhlalliset lupaukset, B. ottaa huomioon, että ennen kuin konferenssista oli kulunut viikkoakaan, Ruandan joukot olivat ylittäneet Kongon demokraattiseen tasavallan rajan jo kolmannen kerran kymmenen vuoden aikana, C. ottaa huomioon, että vihollisuuksien alettua uudelleen siviiliväestö joutuu Kongon demokraattisen tasavallan itäosassa jälleen päivittäin sotarikosten ja vakavien ihmisoikeusloukkausten kohteeksi, ja on järkyttynyt siitä, että sukupuolista väkivaltaa ja raiskauksia käytetään sota-aseina kongolaisnaisia vastaan ja suurin osa uhreista jää vaille tarvitsemaansa hoitoa, D. on järkyttynyt uutisista, joiden mukaan eräät MONUC-operaation sotilas- ja siviilihenkilöstön edustajat ovat syyllistyneet raiskauksiin, pedofiliaan ja muihin siviiliväestöön kohdistuviin väkivallantekoihin, E. ottaa huomioon, että Kongon demokraattinen tasavalta on vaivoin toipumassa kuusi vuotta kestäneestä tuhoisasta konfliktista, joka on aiheuttanut yli kolmen miljoonan ihmisen kuoleman ja joka uhkaa edelleen Afrikan keskiosan vakautta ja aiheuttaa valtavia kärsimyksiä maan siviiliväestölle, F. ottaa huomioon, että Kongon demokraattinen tasavalta on erittäin herkässä siirtymävaiheessa ja sen vaikeana tehtävänä on rakentaa elinkelpoiset instituutiot, ja korostaa, että siirtymisen onnistuminen vaatii kaikkien osapuolten yhteistyötä, G. ottaa huomioon, että vuonna 1994 vallasta syöstyn Ruandan hallinnon aseellisten joukkojen läsnäoloa on kymmenen vuoden ajan käytetty tekosyynä Ruandan nykyisen hallinnon joukkojen läsnäololle Kongon demokraattisessa tasavallassa, H. katsoo, että kansainvälinen yhteisö on aliarvioinut Interahamwe-ryhmää ja entistä FAR-ryhmää vastaan tarvittavat toimet, I. ottaa huomioon, että Yhdistyneiden Kansakuntien tutkimuskomitean elokuussa 2004 laatimassa raportissa korostetaan, että Ruanda on tukenut ja aseistanut Kongon hallitusta vastaan taistelevia kapinallisjoukkoja ja erityisesti Bukavun kaupungin kesäkuussa 2004 vallanneita joukkoja ja että ruandalaisjoukoilla on Kivussa asevarastoja, J. ottaa huomioon, että YK:n arvion mukaan elokuuhun 2003 mennessä 3,4 miljoonaa kongolaista — enimmäkseen Kongon demokraattisen tasavallan itäosassa — on joutunut siirtymään asuinseuduiltaan aseellisen konfliktin vuoksi, K. ottaa huomioon, että Afrikan unioni haluaa osallistua aktiivisemmin Kongon demokraattisen tasavallan itäosassa oleskelevien laittomien aseellisten ryhmien, erityisesti ruandalaisjoukkojen, riisumiseen aseista, L. ottaa huomioon, että Yhdistyneiden Kansakuntien turvallisuusneuvoston raportin mukaan Kongon demokraattisen tasavallan rajojen yli virtaa yhä laittomia aseita, M. pitää nyt entistäkin välttämättömämpänä, että Kongon demokraattisen tasavallan alueella olevat aseelliset ryhmät riisutaan aseista, kuten määrätään Lusakan sopimuksessa vuodelta 1999 ja Pretorian sopimuksessa vuodelta 2002, N. ottaa huomioon, että Iturin alue sekä Pohjois- ja Etelä-Kivun maakunnat eivät vieläkään ole rauhoittuneet ja konfliktia lietsoo luonnonvarojen laittoman hyödyntämisen jatkuminen; 1. tuomitsee Ruandan yksipuoliset sotilaalliset toimet ja kehottaa sitä vetämään joukkonsa välittömästi ja ehdoitta Kongon alueelta; 2. katsoo, että näillä yksipuolisilla toimilla saattaa olla vakavia vaikutuksia rauhanprosessiin ja Suurten järvien alueen vakauteen, ja korostaa, että kaikkia sitoumuksia on noudatettava; 3. kehottaa Ruandan hallitusta kunnioittamaan Kongon demokraattisen tasavallan alueellista koskemattomuutta ja pyytää kaikkia konfliktin osapuolia kunnioittamaan ja noudattamaan vuoden 2003 rauhansopimuksia ja YK:n turvallisuusneuvoston päätöslauselmia; 4. korostaa, että valtionpäämiehet lupasivat 20. marraskuuta 2004 Dar es Salaamissa Tansaniassa pidetyssä Suurten järvien alueen rauhaa ja turvallisuutta käsitelleessä kansainvälisessä konferenssissa lopettaa alueen konfliktit; 5. tuomitsee ankarasti sukupuolisen väkivallan ja raiskaukset, joita Kongon demokraattisessa tasavallassa on tapahtunut erittäin runsaasti ja joihin ovat syyllistyneet aseelliset ryhmät sekä eräät MONUC-operaation sotilas- ja siviilihenkilöstön edustajat; 6. pyytää Kongon demokraattisen tasavallan hallitusta toteuttamaan maan itäosassa sukupuolisen väkivallan uhreille suunnatun ensiapuohjelman; 7. kehottaa Kongon hallitusta oikeusvaltion palauttamisen yhteydessä tuomaan oikeuden eteen kaikki väkivallantekoihin syyllistyneet; 8. panee tyytyväisenä merkille Yhdistyneiden Kansakuntien päätöksen tutkia väitteet naisiin kohdistuvasta sukupuolisesta väkivallasta ja pyytää pidättämään epäillyt virasta tutkimusten päättymiseen asti; 9. pyytää neuvostoa auttamaan Afrikan unionia kaikin tavoin järjestämään yhdessä MONUC:n kanssa ja YK:n valvonnassa Kongon alueella olevien laittomien aseellisten ryhmien ja erityisesti Ruandan entisen hallinnon joukkojen (Interahamwen ja entisen FAR:n) aseistariisunnan; 10. toivoo Euroopan unionin jäsenvaltioiden asevoimien osallistuvan aktiivisesti Afrikan unionin rauhanturvajoukkojen ja Kongon yhdistyneen kansallisen armeijan kouluttamiseen; 11. kehottaa neuvostoa painokkaasti harkitsemaan viipymättä Artemis-operaation mallin mukaan toteutettavaa uutta Euroopan unionin operaatiota Kongon demokraattisessa tasavallassa maan itäosan turvallisuuden parantamiseksi erityisesti Ruandan ja Kongon välisellä rajavyöhykkeellä; 12. pyytää noudattamaan aseidenvientikieltoa ja ottamaan käyttöön tehokkaan mekanismin kansainvälisten ja maan sisäisten asekuljetusten valvontaa varten; 13. pyytää, että YK:n turvallisuusneuvosto langettaisi seuraamuksia (matkustamisoikeuden rajoittaminen, pankkitilien jäädyttäminen) henkilöille, joiden osallistuminen rikkauksien ryöstöön on näytetty toteen tai jotka toimillaan vaarantavat rauhanprosessin; 14. pyytää noudattamaan vaalien aikataulua, jotta kongolaiset voivat valita johtajansa vapaasti ja demokraattisesti; 15. kehottaa puhemiestä välittämään tämän päätöslauselman neuvostolle, Afrikan unionille, Kongon demokraattisen tasavallan ja Ruandan hallituksille sekä Yhdistyneiden Kansakuntien pääsihteerille. --------------------------------------------------